ועדת הכספים, כנסת 23, פרוטוקול מספר 247, 2021-03-16 10:15

משה גפני: אני פותח את הישיבה בנושא:

משה גפני: שינוי בסכומים המוקצים להתמודדות עם המשבר שנוצר בשל התפשטות נגיף הקורונה.

משה גפני: מי מציג את הפנייה?

רועי רייכר: אני, רועי רייכר, מאגף תקציבים.

רועי רייכר: מדובר בעדכון על סך 1.973 מיליארד שקלים למשרד הבריאות עבור התמודדות עם מגיפת הקורונה בהתאם לסעיף 3ב לחוק היסוד - -

משה גפני: למה אתם לא מביאים חוק לתקן את המסגרת?

משה גפני: את חוק יסודות התקציב?

רועי רייכר: יש כרגע טיוטה של הצעת חוק שנמצאת במשרד המשפטים ובין משרדי הבריאות והאוצר, שבה מוצעת גם הגדלת הקופסה לצורך העניין – התכנית להתמודדות עם הקורונה.

רועי רייכר: הפנייה הזאת כרגע נועדה לאשר, עד שהחוק הזה יעבור, את ההתמודדות עם הנגיף בחודשים האלה.

משה גפני: טוב.

משה גפני: תסביר את הפנייה.

משה גפני: זה לא היה שם הוויכוח בין הליכוד לבין כחול לבן?

רועי רייכר: לא.

רועי רייכר: להבנתי, הפנייה הזאת לא עוסקת, אין בה משהו שנתון במחלוקת.

רועי רייכר: מדובר על 1.9 מיליארד שרובם - -

משה גפני: למה, מה שלא מאשרים בממשלה זה רק מה שנתון במחלוקת?

רועי רייכר: אני לא יודע.

משה גפני: אני יודע.

משה גפני: אם אתה שומע רדיו אז אתה יודע.

רועי רייכר: אז אני לא יודע, אני לא שומע רדיו אז אני לא יודע.

רועי רייכר: בכל מקרה - -

משה גפני: זה טוב שאתה לא שומע רדיו, גם אני רוצה להפסיק.

רועי רייכר: החלק המרכזי בהעברת התקציב מיועד לדיגום במעבדות וכל עולם הבדיקות, הזיהומים והפיענוח שלהם.

רועי רייכר: חלק נוסף מיועד לקופות בחולים עבור התהליכים שהם היו צריכים לעשות כדי להתמודד עם הקורונה – מדובר בגיוס כוח אדם, רופאים וכולי.

רועי רייכר: יש חלק יחיד של 185 מיליון שקלים על חיסונים, על עסקאות שנעשו בעבר והתשלום שלהם הגיע עכשיו.

רועי רייכר: אלו עיקרי הפנייה, 80% מהכספים - - - יש שאלות נקודתיות לגבי - - -

משה גפני: כמה כסף הוצא לחיסונים?

משה גפני: יצא עד היום לחיסונים?

רועי רייכר: אני חתום על שמירת סודיות בעולם עסקאות החיסונים ואני לא בטוח שזה משהו שאנחנו יכולים להגיד, אני צריך לבדוק את זה - -

משה גפני: רגע, שנייה.

משה גפני: מה אתה אומר?

משה גפני: כמה עולים החיסונים?

משה גפני: כמה עלו עד היום ונגזור מזה מה הולך להיות בהמשך.

רועי רייכר: תוך כדי השאלה שלך אני שואל מה מרחב ה - - - שמותר לנו לעשות עם שמירת סודיות במשרד ראש הממשלה לגבי סכומי העסקאות.

רועי רייכר: אני שנייה אחת מבין מה אני יכול לומר או לא ואני כבר מתייחס נקודתית.

רועי רייכר: סך העסקאות עד כה היו 2.6 מיליארד שקלים.

משה גפני: 2.6 מיליארד שקלים עד היום החיסונים.

משה גפני: זה כל החיסונים, גם של פייזר וגם של מודרנה?

רועי רייכר: נכון.

משה גפני: והחיסונים הבריטיים האלה שיש לגביהם עכשיו בעיה באירופה, אנחנו גם הזמנו?

משה גפני: אסטרהזניקה.

רועי רייכר: התשובה היא כן.

רועי רייכר: כרגע אני מבין שבאירופה לא משתמשים בהם וגם יש מספיק חיסונים - -

משה גפני: אנחנו הזמנו אצלם?

רועי רייכר: כן.

רועי רייכר: יש כרגע מספיק חיסונים שהם לא של החברה הזאת כדי לחסן את כלל האוכלוסייה.

ינון אזולאי: איזו כמות אנחנו הזמנו?

רועי רייכר: אני מאוד-מאוד זהיר כי החתימו אותי על שמירת סודיות.

רועי רייכר: אם יש פה מישהו שיכול להגיד מה מותר לי להגיד ומה אסור - -

משה גפני: יש פה מישהו ממשרד הבריאות?

ינון אזולאי: אני אומר לך שהכל מותר לך.

משה גפני: מי ממשרד הבריאות כאן בזום?

אופיר אביב: נמצאים פה ממשרד הבריאות אופיר אביב, מנהל אגף תקציבים וגם מתן מור, שהוא מנהל תחום קורונה.

משה גפני: טוב, תגידו אתם, אני רוצה לדעת כמה עלות החיסונים עד היום, מה שאמר רועי – הוא מדבר על 2.6 מיליארד.

משה גפני: אני רוצה לדעת האם משרד הבריאות מודע לעניין הזה?

אופיר אביב: חבר הכנסת גפני, אני אגיד שהנושא הזה הוא נושא שיש עליו סודיות כמו שרועי הזכיר.

אופיר אביב: אנחנו כן יכולים להגיד בגדול כמה עלו העסקאות אבל בכל סכומי העסקאות אנחנו מגובים מבחינת האוצר.

משה גפני: כמה אתה מעריך שנצטרך עכשיו, כמה כסף?

אופיר אביב: סדר גודל של עוד 2.5 מיליארד שקלים אבל כמו שאמרתי, זה משהו שאנחנו מגובים ומסונכרנים עם האוצר ולא צפויה להיות פה סוגיה כזו או אחרת שהיא תקציבית.

משה גפני: ומה זו הבקשה הזאת על מבצע חיסונים של 82 מיליון?

משה גפני: אתם מבקשים עכשיו - -

מתן מור: מדובר בסיוע של פיקוד העורף לחובשים צבאיים - -

משה גפני: לא רואים.

משה גפני: תחזור.

מתן מור: מדובר בסיוע של פיקוד העורף ושל החובשים הצבאיים למבצע החיסונים.

מתן מור: הם מסייעים לקופות החולים במבצע וגם לחיסונים בפריפריה, שזאת משימה של פיקוד העורף, שהם מסייעים במבצע החיסונים בפריפריה.

משה גפני: זאת אומרת מבצע החיסונים – הכוונה לפיקוד העורף ובכלל לא לחיסונים עצמם.

רועי רייכר: נכון.

מתן מור: נכון, זה הפעילות של המבצע עצמו.

מתן מור: לא הרכש של החיסונים אלא מתן חיסונים לאזרחים.

רועי רייכר: זה מה שאתה קורא, כבוד היושב-ראש, בסעיף 3: חיסוני קורונה, זה החיסונים עצמם, ומבצע החיסונים מתחלק לשניים – חלק אחד לקופות החולים שעשו את מירב העבודה בחיסון האוכלוסייה.

רועי רייכר: זה דרש משאבים, זה דרש כוח אדם, זה דרש הקמת מתחמי חיסון.

רועי רייכר: חלק שני זה לגופים נוספים שבאו ועזרו – זה כולל פיקוד העורף, חובשים כמו שנאמר, יש גופים נוספים וכולי.

משה גפני: מאיפה הכסף האחר, ה-2.6 מיליארד שקל?

משה גפני: אתם מבקשים עכשיו 185 מיליון לחיסונים.

רועי רייכר: במכסה הראשונית היה כסף שיועד למערכת הבריאות.

משה גפני: כמה?

משה גפני: כמה לקחו מזה לחיסונים?

משה גפני: אני יודע, אנחנו אישרנו את זה פה.

רועי רייכר: במכסה הראשונית היה בין 1.85 ל-2.6.

רועי רייכר: כ-2.4 מיליון נלקח מתוך הקופסה הגדולה שהיו בה שימושים של בין 18 ל-20 מיליארד שקל למערכת הבריאות – 2.5 מתוכם נלקח עבור חיסונים.

רועי רייכר: עכשיו זה הדלתא שמשלימה את העסקה שצריך עוד לשלם עליה עכשיו בעבור הדבר הזה.

משה גפני: הבנתי.

יואב הכט: אני מאגף תקציבים.

יואב הכט: בנוגע לנקודה שהועלתה קודם לכן – הסכום הזה, של ה-1.97, זה נכלל בתזכיר החוק שעובדים עליו כרגע לצורך מכסה נוספת.

יואב הכט: כשזה יגיע יתבצעו התאמות שישקפו את ההעברה המתבקשת עכשיו.

משה גפני: יש עכשיו טיוטה בממשלה לגבי הנושא הזה של הגדלת המסגרת.

משה גפני: איפה זה עומד?

רועי רייכר: כמו שאמרנו, הטיוטה הזאת נמצאת כרגע להבנתי במשרד המשפטים.

רועי רייכר: הייתה חלופת - - - במשרדי הבריאות והאוצר כדי להבין את הסכומים שצריך לשים שם כדי להתמודד עם הקורונה וגם החיסונים הנוספים שצריך לקנות.

רועי רייכר: כעת זה נמצא במשרד המשפטים ומתקדם בתהליכים המקובלים.

משה גפני: מה זה המקובלים?

משה גפני: זה דבר שהיה צריך להיעשות כבר מזמן.

רועי רייכר: חלק נרחב בקופסה – עיקרה זה דברים ועסקאות ששוב, כאמור, אי אפשר להגיד עליהם אבל הן חדשות.

רועי רייכר: זה לא דברים שידענו עליהם מזמן וזה לא דברים שהייתה לנו היכולת להיערך להם לפני חודשיים ואפילו לא לפני חודש.

משה גפני: ממתי אתם יודעים על העסקאות האלה?

משה גפני: כמה זמן?

רועי רייכר: זה משתנה בין סוגי העסקאות – כשלושה שבועות ויש כאלה שרק שבוע.

רועי רייכר: זה משתנה.

רועי רייכר: עסקה ראשונה מבין החדשות – יודעים עליה כשלושה שבועות.

משה גפני: טוב.

משה גפני: מה זה קופות החולים?

משה גפני: על איזה קופות חולים מדובר בפנייה?

רועי רייכר: כלל קופות החולים – מכבי, לאומית, מאוחדת וכללית – ייצור פעילויות שהביאו לצורך בשיקול תקציבי.

רועי רייכר: זה אומר שהיה צריך את המרפאות, לעשות בהן התאמות שיתאימו לקורונה ולחובת הריחוק החברתי.

רועי רייכר: זה אומר גיוס כוח אדם נוסף, זה אומר התאמות לרפואה מרחוק.

רועי רייכר: כלל ההתאמות האלה מחולקות בין קופות החולים באופן יחסי ואין פה איזו שהיא העדפה כזו או אחרת לאחת מקופות החולים.

משה גפני: יש לך שאלות, שלומית, על קופות החולים?

שלומית ארליך: לא.

משה גפני: דיגום ומעבדות – 1.349 מיליארד – מה זה?

רועי רייכר: זה עיקר הכסף.

רועי רייכר: מדובר פה על כמה רכיבים: הרכיב הראשון זה רכיב הדיגום עצמו, החלק שבו מגיע הדוגם עם המטוש באף ובפה.

רועי רייכר: החלק השני הוא חלק המעבדה, זה החלק של הפיענוח.

רועי רייכר: יש מעבדות של קופות חולים שעושות חלק מהעבודה ויש התקשרויות עם מעבדות חיצוניות וכולי.

רועי רייכר: אלה עיקרי הסכומים בתוך הדיגום ומעבדות.

רועי רייכר: אם אתה רוצה, אני יכול לפרט ברמות יותר...

משה גפני: אני מתנצל, לא שמעתי.

רועי רייכר: אז אני אחזור: זה מתחלק לשלושה חלקים: עולם דיגום המעבדות – זה הציוד עצמו, הריאגנטים והדברים שנדרשים לביצוע הבדיקה.

רועי רייכר: הרכיב השני זה רכיב הדיגום עצמו – זה הקטע הפיסי שבו מבצע הדוגם ועושה את התהליך שבו אתה מגיע ודוגמים מהאף ומהפה.

רועי רייכר: הרכיב השלישי זה הפיענוח.

משה גפני: בסדר, זה דיגום ומעבדות.

משה גפני: קופות החולים – אמרת שזה הולך לכולם, אין העדפה לקופה מסוימת.

משה גפני: החיסונים זה 185 מיליון, שאר הכסף נמצא בקופסה של הבריאות, מה שהיה לגבי הנושא הזה – קטיעת שרשראות, לא הסברת.

רועי רייכר: קטיעת שרשראות הדבקה – מפקדת "אלון" של פיקוד העורף, שעסוקים בניתוח ופיענוח של כל חולה מאומת שהגיע ועושים לו תחקיר אפידמיולוגי כדי להבין איפה הוא היה ואיפה הוא עמד כדי לשלוח - -

משה גפני: 93 מיליון???

רועי רייכר: נכון.

רועי רייכר: העלויות היו הרבה יותר גבוהות, מכסה שכבר הועברה.

רועי רייכר: זה רק החלק התוספתי.

משה גפני: טוב.

רות וסרמן לנדה: בסעיף 2 בבקשה, אתה יכול להגיד כמה הולך לתמיכה הנפשית?

רות וסרמן לנדה: כי אני מבינה שזה משהו שמאוד-מאוד גדל ויש בעיה מאוד אקוטית עם הסיפור הזה בקהילה.

רועי רייכר: אז קודם כל, אנחנו מזהים וגם משרד הבריאות מצביע על העובדה הזאת שיש יותר פניות לקבלת טיפול לתמיכה נפשית.

רועי רייכר: בתקופה הזאת יש התפרצויות של כל מיני מחלות נפשיות שקורות בעקבות הלחץ והסטרס מהמגפה.

רועי רייכר: אני יכול בשתי דקות לבדוק בנתונים שלי אם הייתה בעיה עם הרכיב הזה ואני כבר אתייחס באופן נקודתי.

רות וסרמן לנדה: אני אשמח.

רות וסרמן לנדה: תודה.

משה גפני: עוד שאלות?

רות וסרמן לנדה: לא.

רות וסרמן לנדה: תודה רבה.

משה גפני: כמה זמן אתה צריך בשביל זה?

רועי רייכר: חמש דקות.

רועי רייכר: הנה, ענו לי ממשרד הבריאות: יש כ-30 מיליון שקלים מסך ה-264 שנותנים לקופות החולים לטובת רפואת הנפש, ויש תכנית נוספת שכרגע עובדים עליה - -

רות וסרמן לנדה: של כמה?

רועי רייכר: כרגע עובדים עליה כדי להרחיב את המענה עבור הצרכים שאותם ציינתי.

רות וסרמן לנדה: תודה לך.

משה גפני: אני רוצה לשבח את הממשלה בעניין הזה, את ראש הממשלה, על הנושא הזה של החיסונים.

משה גפני: מדובר על מבצע שכולנו יכולים להשתבח בזה, אנחנו שמחים על העובדה הזאת ואנחנו מודעים על זה לקדוש ברוך-הוא, על החיסונים, ואני חושב שזה דבר שמדינת ישראל עומדת לפני כל המדינות בעולם כי הנושא של חיי אדם כאן הוא דבר קריטי.

משה גפני: כולם שמחים על העניין הזה שהחיסונים עובדים ואפשר להתחיל לחזור לחיים רגילים, לשגרה, לכל הפעולות שעושים ולכל מה שנלווה לעניין הזה – אני מודה על כך.

משה גפני: אני מבקש להביא להצבעה את בקשה מס' 1 לשנת 2021, הבקשה שעכשיו הוצגה על-ידי רועי רייכר ונתמכה על-ידי משרד הבריאות.

משה גפני: מי בעד אישור הפנייה ירים את ידו?

משה גפני: מי נגד?

משה גפני: מי נמנע?

משה גפני: הפנייה אושרה.

משה גפני: הפנייה אושרה.

משה גפני: תודה רבה.

משה גפני: הישיבה נעולה.